*P R I J E D L O G*

Na temelju članka 20. stavka 1. Zakona o lokalnim porezima ("Narodne novine" broj 115/16, 101/17, 114/22 i 114/23) i članka 32. Statuta Grada Šibenika („Službeni glasnik Grada Šibenika“ broj 8/18 – pročišćeni tekst), Gradsko vijeće Grada Šibenika na \_\_. sjednici od \_\_. prosinca 2023. godine donijelo je

**O D L U K U**

 **O POREZIMA GRADA ŠIBENIKA**

**Članak 1.**

Ovom se Odlukom utvrđuju stopa i visina poreza koji pripadaju Gradu Šibeniku (u daljnjem tekstu: Grad) te nadležno porezno tijelo za utvrđivanje i naplatu poreza.

**Članak 2.**

 Gradu pripadaju sljedeći porezi:

1. porez na potrošnju,

2. porez na kuće za odmor.

**Članak 3.**

Porez na potrošnju plaća se po stopi od 3%.

**Članak 4.**

Porez na kuće za odmor plaća se godišnje u iznosu od 5,00 eura po jednom četvornom metru korisne površine kuće za odmor na cijelom području Grada.

**Članak 5.**

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 1. ove Odluke obavljat će Ministarstvo financija, Porezna uprava.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 2. ove Odluke obavljat će Grad – Upravni odjel za financije.

**Članak 6.**

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

**Članak 7.**

Danom stupanja na snagu ove Odluke prestaje važiti Odluka o porezima Grada Šibenika ("Službeni glasnik Grada Šibenika" broj 4/18 i 12/20, 3/21 i 8/21).

**Članak 8.**

Ova Odluka objavit će se u "Narodnim novinama" i "Službenom glasniku grada Šibenika", a stupa na snagu osam dana od dana objave.

 PREDSJEDNIK GRADSKOG VIJEĆA

 doc. dr. sc. Dragan Zlatović

KLASA:

URBROJ:

Šibenik,

**OBRAZLOŽENJE**

**PRIJEDLOGA ODLUKE O POREZIMA GRADA ŠIBENIKA**

**PRAVNA OSNOVA**

Zakonom o lokalnim porezima ("Narodne novine" broj 115/16, 101/17, 114/22 i 114/23) je uređen sustav utvrđivanja i naplate, pored ostalog, i poreza jedinica lokalne samouprave, pri čemu je utvrđeno kako jedinice lokalne samouprave mogu uvesti sljedeće poreze: porez na potrošnju, porez na kuće za odmor i porez na korištenje javnih površina.

Zadnjim izmjenama i dopunama predmetnog Zakona je ukinut prirez porezu na dohodak.

S obzirom na navedene izmjene propisa, predložena Odluka u odnosu na važeću Odluku o porezima Grada Šibenika više ne bi sadržavala odredbe o prirezu porezu na dohodak, dok se u pogledu stope poreza na potrošnju predložena odluka ne bi mijenjala.

Predložena Odluka u odnosu na važeću Odluku o porezima Grada Šibenika bi se mijenjala u odnosu na visinu poreza na kuće za odmor koji bi se plaćao 5,00 eura/m2 korisne površine kuće za odmor, za razliku od dosadašnjih 1,99 eura/m2 korisne površine kuće za odmor. Navedena akumulirana financijska sredstva bi se koristila prvenstveno u cilju osiguranja vlastitog učešća u projektima sufinanciranim iz nacionalnih i EU fondova u predstojećem višegodišnjem financijskom okviru, pogotovo s obzirom na gubitak financijskih sredstava od prireza i politiku Grada da se zadržavaju iste stope poreza na dohodak, niža od 20 % i viša od 30%.

Propisana je nadležnost Grada Šibenika – Upravnog odjela za financije za utvrđivanje, evidentiranje, nadzor, naplatu i ovrhu radi naplate poreza na kuće za odmor te primjena odredbi Općeg poreznog zakona na postupak utvrđivanja poreza, naplatu, žalbe, obnovu postupka, zastaru, ovršni postupak i drugo.

Odredbom se utvrđuje da stupanjem na snagu predložene Odluke prestaje važiti Odluka o porezima Grada Šibenika ("Službeni glasnik Grada Šibenika" broj 4/18 i 12/20, 3/21 i 8/21) te je propisana obveza objave predložene odluke i njeno stupanje na snagu.

Slijedom navedenog, predlaže se Gradskom vijeću Grada Šibenika da prihvati ovaj prijedlog Odluke o porezima Grada Šibenika u tekstu kako je gore navedeno.